A BIZOTTSÁG 1925/2004/EK RENDELETE
(2004. október 29.)
a hozzáadottérték-adó területén való közigazgatási együttműködésről szóló 1798/2003/EK tanácsi rendelet végrehajtására vonatkozó rendelkezések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hozzáadott érték adóját érintő igazgatási együttműködésről szóló, 2003. október 7-i 1798/2003/EK tanácsi rendeletre, a 218/92/EGK rendeletet (1) hatályon kívül helyezve és különösen annak 18., 35. és 37. cikkére,
mivel:
(1)
Az 1798/2003/EK rendelet összevonja és megerősíti a HÉA-t érintő közigazgatási együttműködésre vonatkozó, a tagállamok illetékes hatóságainak a közvetlen adóztatásra, egyes jövedéki adókra és a biztosítási díj adójára vonatkozó kölcsönös segítségnyújtásáról szóló 218/92/EGK rendeletben és a 77/799/EGK tanácsi irányelvben (2) rögzített rendelkezéseket.
(2)
Az előzetes megkeresés nélküli információcsere pontos kategóriáinak, gyakoriságának és gyakorlati megvalósításának meghatározása szükséges.
(3)
Az 1798/2003/EK rendeletnek megfelelően meg kell határozni a rendelkezésre bocsátott információk elektronikus úton történő továbbítására vonatkozó szabályokat.
(4)
Végül az 1798/2003/EK rendelet értékeléséhez statisztikai adatjegyzéket kell létrehozni.
(5)
Az e határozatban előirányzott intézkedések összhangban állnak a Közigazgatási Együttműködés Állandó Bizottságának véleményével,
ELFOGADTA EZT A RENDELETET:
1. cikk
Tárgy
E rendelet megállapítja az 1798/2003/EK rendelet 18., 35. és 37. cikkei végrehajtásának részletes szabályait.
2. cikk
Fogalommeghatározások
E rendelet alkalmazásában:
1.
„csalárd kereskedő”: a HÉA-nyilvántartásban adóalanyként szereplő kereskedő, aki esetlegesen csalárd szándékkal termékeket a HÉA megfizetése nélkül szerez be, vagy szolgáltatásokat a HÉA megfizetése nélkül vesz igénybe és a szóban forgó termékeket vagy szolgáltatásokat a HÉA-val terhelten értékesíti, azonban az általános forgalmi adót nem fizeti be a megfelelő állami hatóságnak;
2.
„a HÉA-nyilvántartással való visszaélés”: egy másik kereskedő HÉA-nyilvántartási számának jogtalan használata.
3. cikk
Előzetes megkeresés nélküli információcsere kategóriái
Az 1798/2003/EK rendelet 17. és 18. cikkével összhangban, az automatikus vagy strukturált automatikus csere tárgyát képező információk kategóriái a következők:
1.
Információk a be nem jegyzett adóalanyokról;
2.
Információk az új közlekedési eszközökről;
3.
Információk a származási tagállamban HÉA-mentes távértékesítésről;
4.
Információk a Közösségen belüli, feltehetően nem előírásszerű ügyletekről;
5.
Információk a (lehetséges) „csalárd kereskedőkről”.
4. cikk
Az előzetes megkeresés nélküli információcsere alkategóriái
(1) A be nem jegyzett adóalanyok esetében az információcsere a következőkre vonatkozik:
a)
HÉA-azonosítószámok kiadása másik tagállamban letelepedett adóalanyok részére;
b)
a HÉA visszatérítése a belföldi székhellyel nem rendelkező adóalanyok részére a 79/1072/EGK tanácsi irányelv (3) értelmében.
(2) Az új közlekedési eszközökről szóló információcsere a következőkre vonatkozik:
a)
a 77/388/EGK tanácsi irányelv (4) 28c. cikke (2) bekezdésében meghatározott új közlekedési eszközöknek az irányelv 28c. cikke A. részének b) pontja szerint adómentességet élvező értékesítései az irányelv 28a. cikke (4) bekezdése értelmében adóalanynak minősülő és a HÉA-nyilvántartásban szereplő személyek által;
b)
a 77/388/EGK irányelv 28a. cikke (2) bekezdésében meghatározott új hajóknak és légierőnek az irányelv 28c. cikke A. részének b) pontja szerint adómentességet élvező értékesítései a HÉA-nyilvántartásban szereplő, az a) pontban nevezettektől eltérő adóalanyok által, a HÉA-nyilvántartásban nem szereplő személyek részére;
c)
a 77/388/EGK irányelv 28a. cikke (2) bekezdésében meghatározott új szárazföldi gépjárműveknek az irányelv 28c. cikke A. részének b) pontja szerint mentességet élvező értékesítései a HÉA-nyilvántartásban szereplő és az a) pontban nevezettektől eltérő adóalanyok által, a HÉA-nyilvántartásban nem szereplő személyek részére.
(3) A származási tagállamban HÉA-mentes távértékesítésről szóló információcsere a következőkre vonatkozik:
a)
a 77/388/EGK irányelv 28b. cikke B. részében meghatározott küszöbérték feletti értékesítés;
b)
a 77/388/EGK irányelv 28b. cikke B. részében meghatározott küszöbérték alatti értékesítés, ha az adóalany, az irányelv 28b. cikke B. része (3) bekezdésének megfelelően, a rendeltetési tagállamban történő adózás mellett döntött.
(4) A Közösségen belüli, feltehetően nem előírásszerű ügyletekről szóló információcsere a következőkre vonatkozik:
a)
azok az esetek, ahol biztosra vehető, hogy a HÉA-információcsere-rendszerben (VIES) jegyzett, Közösségen belüli értékesítés értéke jelentősen eltér a megfelelő közösségen belüli beszerzés bejelentett értékétől;
b)
a 77/388/EGK irányelv 28c. pontja A részében meghatározott hozzáadottérték-adó alóli mentességet nem élvező termékek Közösségen belüli értékesítése egy másik tagállamban letelepedett adóalany részére.
(5) A (lehetséges) „csalárd kereskedőkről” szóló információcsere a következőkre vonatkozik:
a)
Közösségen belüli ügyleteket végző adóalanyok, akiknek HÉA-azonosító számát gazdasági tevékenység hiányában vagy szimulálása miatt törölték;
b)
azok az adóalanyok, akik (lehetséges) csalárd kereskedők, akiknek azonban a HÉA-azonosító számuk nem került törlésre;
c)
Közösségi értékesítést végző adóalanyok és más tagállambeli ügyfeleik, amennyiben a ügyfél (lehetséges) „csalárd kereskedő” vagy HÉA-nyilvántartási számot tulajdonított el.
5. cikk
Értesítés az információcserében történő részvételről
Ennek a rendeletnek a hatályba lépésétől számított három hónapon belül minden tagállam írásban értesíti a Bizottságot az 1798/2003/EK rendelet 18. cikke (2) bekezdésének megfelelően hozott, a 3. és 4. cikkben említett információcsere-kategóriák vagy -alkategóriák valamelyikében történő részvételét illető döntéséről, és adott esetben pontosítja, hogy az automatikus vagy strukturált automatikus formában történjen. A Bizottság az információt átadja a többi tagországnak.
Az információcsere kategóriáit és alkategóriáit vagy az információcserében történő részvételének részvételi módját utólag módosító tagállam írásban köteles értesíteni a Bizottságot. A bizottság az információt átadja a többi tagországnak.
6. cikk
Az információ-átadások gyakorisága
Ha az automatikus csererendszer van érvényben, az információ-átadások esedékessége:
a)
a 3. cikk (1) és (3) bekezdésében említett kategóriák esetében legkésőbb a nyilvánosságra kerülésük naptári évét követő harmadik hónap végén;
b)
a 3. cikk (2) bekezdésében említett kategóriák esetében legkésőbb a nyilvánosságra kerülésük naptári negyedévét követő követő harmadik hónap végén.
A 3. cikk (4) és (5) bekezdésében említett kategóriák esetében az információk rendelkezésre állásukkal egyidőben átadásra kerülnek.
7. cikk
Az információk továbbítása
(1) Az 1798/2003/EK rendelet 37. cikkének megfelelően közölt összes információ továbbítására lehetőség szerint kizárólag elektronikus úton, az CCN/CSI hálózaton keresztül kerül sor, az alábbiak kivételével:
a)
az 1798/2003/EK rendelet 14. cikkében említett értesítés iránti megkeresés és az értesítés iránti megkeresés tárgyát képező intézkedés vagy határozat;
b)
az 1798/2003/EK rendelet 7. cikke értelmében továbbított eredeti okiratok.
(2) A tagállamok illetékes hatóságai megállapodhatnak abban, hogy lemondanak az (1) bekezdés a) és b) pontjaiban felsorolt információk nyomtatott formában történő közléséről.
8. cikk
Értékelés
A közigazgatási együttműködés intézkedéseit az 1798/2003/EK rendelet 35. cikkének (1) bekezdésével összhangban értékelik e határozat a hatályba lépésétől számított minden harmadik évben.
9. cikk
Statisztikai adatok
Az 1798/2003/EK rendelet 35. cikkének (3) bekezdésében említett statisztikai adatjegyzék a mellékletben található.
Minden tagállam minden év április 30-a előtt lehetőség szerint elektronikus úton a mellékletben található formanyomtatvány segítségével eljuttatja az említett statisztikai adatokat a Bizottsághoz.
10. cikk
Tagállami intézkedések közlése
A tagállamok közlik a Bizottsággal nemzeti joguknak azon rendelkezéseit, amelyeket az ezen határozat által szabályozott területen fogadnak el.
A Bizottság a rendelkezéseket továbbítja a többi tagállamnak.
11. cikk
Hatálybalépés
Ez a határozat az Európai Unió Hivatalos Lapjában történő közzétételétől számított huszadik napon lép hatályba.
Ez a rendelet teljes egészében érvényes és közvetlenül alkalmazandó valamennyi tagállamban.
Kelt Brüsszelben, 2004. október 29-én.